Só moet Ramaphosa ekonomiese groei aanhelp | Netwerk24
Só moet Ramaphosa ekonomiese groei aanhelp
Deur Fanie Brink 30 Januarie 2018 06:30
Die vraag oor watter "toepaslike beleidsmaatreëls" die ANC se president, Cyril Ramaphosa, in gedagte het om "ekonomiese groei aan te wakker" is baie belangrik, maar ook baie onduidelik.
Ek reageer op die artikel "Rand se waarde dalk nie voordelig vir groeivooruitsigte" deur die bekende ekonoom dr. Roelof Botha.
So lank as wat die ANC 'n beleid van sosialisme en kommunisme aanhang, kan hy heeltemal daarvan vergeet om ekonomiese groei te skep.
Daar bestaan ook geen bewyse dat monetêre beleid "genoegsame ruimte vir ekonomiese groei toelaat" nie en dit kan ook nog minder, volgens die Reserwebank se mandaat, die wisselkoers beskerm of in die belang van "gebalanseerde en volhoubare ekonomiese groei," wees.
Ekonomiese groei word elke dag in die wêreld deur die winsmotief gedryf en geskep, maar blykbaar is daar nie regtig ekonome wat dit verstaan nie en daarom klou hulle steeds was aan monetêre beleid wat in werklikheid in alle opsigte irrelevant is!
Die algemeen aanvaarde verwantskap tussen die Reserwebank se rentekoersbeleid en die inflasie- en wisselkoers, en ekonomiese groei, kan eenvoudig nie deur die toepassing van monetêre beleid verklaar of verduidelik word nie en is daarom nie betekenisvol of relevant nie.
Ekonomiese groei word deur wins geskep en wins word, eerstens, bepaal deur die veranderings in die pryse van al die insette wat in die ekonomie gebruik word, soos byvoorbeeld die pryse van gouderts en steenkool, in verhouding tot die pryse van die uitsette, soos byvoorbeeld die pryse van goud en elektrisiteit onderskeidelik, wat gelewer word.
Cyril Ramaphosa tydens die ANC se nasionale konferensie. Foto: Felix Dlangamandla
Tweedens, deur die doeltreffendheid waarmee die insette in uitsette omskep word, met ander woorde, deur die hoeveelheid gouderts en steenkool wat benodig word om een kilogram goud en 'n 1 000 kilowatt elektrisiteit onderskeidelik te kan lewer.
Die doeltreffendheid van hierdie prosesse, soos ook in al die ander bedrywe in die ekonomie, moet deurlopend verbeter word deur nuwe tegnologiese ontwikkelings wat winsgewendheid kan verbeter deur meer uitsette met dieselfde hoeveelheid insette, of dieselfde hoeveelheid uitsette met minder insette te kan lewer.
Dit is die enigste manier hoe ekonomiese groei geskep kan word, en geensins deur monetêre beleid nie.
Indien die president van die ANC gevolglik die ekonomiese groei van die land wil verbeter, sal hy ondersoeke moet onderneem om te bepaal watter probleme elke bedryf in die verskillende sektore van die ekonomie ondervind om meer winsgewend te wees en wat elke bedryf verhoed om 'n groter bydrae tot ekonomiese groei te kan lewer.
Die grootste probleem is egter dat die ANC-regering nie van sy bestaande politieke en ekonomiese beleid wat ekonomiese groei en welvaart vernietig, sal wil afsien nie en daarom kan daar geen groot verwagtings in hierdie verband vir die land in die vooruitsig wees nie.